Borgtog vir Agrizzi | Maroela Media
Die hooggeregshof in Johannesburg het 'n vroeëre besluit om Angelo Agrizzi, voormalige hoof van die omstrede maatskappy Bosasa, se aansoek om borgtog van die hand te wys, omgekeer.
Die staat het vandeesweek aangevoer daar is sterk gronde om Agrizzi agter tralies te hou en het hom as 'n vlugrisiko bestempel. Volgens die Nasionale Vervolgingsgesag (NVG) het Agrizzi gelieg oor die waarde van sy roerende bates en het hy ook nie sy bande met Italië verklaar nie.
Regter Ratha Mokgoatlheng het streng voorwaardes aan Agrizzi se borgtog gekoppel. Dit sluit in dat die borgtog die volle waarde van sy eiendom – ook dié in Italië – beslaan. Hy moet die titelakte van die eiendom aan die staat oorteken, dadelik sy paspoort inhandig en alle bates wat aan hom en sy vrou behoort, aan die staat verklaar.
Indien hy dit nie doen nie, sal die borgtog verbeur word.
Regter Ratha Mokgoatlheng het streng voorwaardes aan Agrizzi se borgtog gekoppel. (Foto: NVG)
Sindisiwe Twala, woordvoerder van die NVG, het ná afloop van die hofverrigtinge gesê die staat is nie teleurgesteld met die uitspraak nie.
"Waaroor ons bly is, is dat ons nou waarborge het, naamlik die titelakte van die Italiaanse eiendom wat hy besit," het sy gesê.
Net hierdie eiendom beloop etlike miljoene rande.
Twala sê Agrizzi het verlede jaar aangevoer hy besit bates van sowat R16 miljoen, terwyl die NVG se eie ondersoek daarna bevind het hy besit inderwaarheid bates van meer as R35 miljoen. Twala sê Agrizzi het vantevore ook nie bekend gemaak dat hy geld landuit neem nie.
Agrizzi was in aanhouding sedert die Palm Ridge-handelshof op 14 Oktober sy aansoek om borgtog van die hand gewys het. Hy is kort daarna in 'n hospitaal opgeneem nadat hy volgens sy regspan 'n hartaanval gehad het.
Nog een van sy borgtogvoorwaardes is dat hy een keer per week by die polisie moet aanmeld nadat hy uit die hospitaal ontslaan word.
Angelo Agrizzi In die nuus staatskaping
Ek sukkel om die kloutjie by die oor te kry. Die ou het aan Zondo & kie erken en presies verduidelik hoe hy vir Smith omkoopgeld namens Bosasa betaal het. Daarna is hy huistoe en het meer as genoeg tyd gehad om te vlug. Toe op n dag lank daarna op treffende Hollywood styl word hy gearresteer en sowaar borgtog geweier. Toe vat dit weer n Regter om logika te laat seevier. As dit is hoe die staat en sy gepeupel met fluitjieblasers van die Zondo fiasco gaan handel, sien ek swarigheid vir hulle. EK IS BLY DAT JY BORGTOG… Lees meer »
Is een van daai streng voorwaardes dat hy nie volgestopte Louis Vetton handsakke aan ANC lede mag gee nie? Is soe 'n teleurstelling dat Gavin Watson vermoor is! Angelo Agrizzi moet versigtig wees dat die selfde nie met hom gebeur nie.
as alles oorgeteken word aan die staat …wie se eiendom word dit …. wie in die staat gaan dit kry … nadat seker goed gestrip word van alle bewegende waardevolle artikels…. jis kan mens enige staats amptenare vertrou met al daai besittings …. klink my erens gaan mense geskenke sommer toe-eien
Daar gaan ons alweer. Fluitjie blaser sit in die pomp en plunderaars en korruptes spandeer lustig aan hulle miljoene! En Siril kruip weg (skies self isoleer) in sy luukse silo.